Polisie skiet vermeende dief dood | Maroela Media
Polisie skiet vermeende dief dood
Argieffoto Foto: saps.gov.za
Polisiebeamptes het 'n vermeende dief Dinsdag in Orlando East, Soweto, doodgeskiet toe hy 'n vuurwapen op hulle gerig het.
"Een van die verdagtes het 'n vuurwapen op die polisie gerig en die polisie het hom geskiet," het konst. Sibusiso Chauke, woordvoerder van die polisie, gesê. "Hy het uit die voertuig geklim en wou weghardloop, maar het 'n paar meter verder geval en is op die toneel dood."
Volgens Chauke het een van die verdagtes probeer weghardloop, maar die beamptes het hom aangekeer. 'n Derde verdagte is in die motor aangekeer.
Chauke sê 'n Volkswagen Polo, 'n plasma-televisiestel en 'n Xbox is Dinsdagoggend tydens 'n huisbraak in Stormill, in die weste van Johannesburg, gesteel. Lede van die Soweto-blitspatrollie wat die huisbraak ondersoek het, het die voertuig met drie mans op die Soweto-hoofweg voorgekeer. Die polisie het die gesteelde goedere binne-in die motor opgespoor.